SL Uradni list Evropske unije L 36/15

SKLEP KOMISIJE

z dne 4. februarja 2014

o priglasitvi prehodnega nacionalnega načrta iz člena 32 Direktive 2010/75/EU Evropskega parlamenta in Sveta o industrijskih emisijah, ki ga je predložila Madžarska

(notificirano pod dokumentarno številko C(2014) 502)

(Besedilo v madžarskem jeziku je edino verodostojno)

(2014/57/EU)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja) (1) in zlasti drugega pododstavka člena 32(5) Direktive,

ob upoštevanju naslednjega:

(1) V skladu s prvim pododstavkom člena 32(5) Direktive 2010/75/EU je Madžarska v dopisu z dne 18. decembra 2012 Komisiji predložila svoj prehodni nacionalni načrt (v nadaljnjem besedilu: PNN), ki ga je Komisija prejela po elektronski pošti 28. decembra 2012 (2).

(2) Komisija je med oceno popolnosti PNN ugotovila, da so za več naprav, vključenih v PNN, manjkali bistveni podatki, kot so datum izdaje prvega dovoljenja, količina uporabljenega goriva, povprečna letna stopnja pretoka odpadnih plinov in referenčna vsebnost kisika, ki se uporabljajo v izračunih. Poleg tega se nekatere naprave, vključene v PNN, niso ujemale z napravami iz popisa emisij Madžarske, ki ga je država predložila leta 2010 v skladu z Direktivo 2001/80/ES Evropskega parlamenta in Sveta (3).

(3) Komisija je v dopisu z dne 12. junija 2013 (4) od madžarskih organov zahtevala, naj zagotovijo manjkajoče podatke o posameznih napravah, pojasnijo razloge za vključitev posamezne naprave v PNN in odpravijo neskladnosti med PNN in popisom emisij na podlagi Direktive 2001/80/ES.

(4) Madžarska je v elektronskem sporočilu z dne 25. junija 2013 (5) predložila zahtevane dodatne informacije in pojasnila.

(5) Po dodatni oceni PNN in dodatnih informacij je Komisija 13. septembra 2013 (6) Madžarski poslala drugi dopis, v katerem je zahtevala potrditev pravilne uporabe agregacijskih pravil iz člena 29 Direktive 2010/75/EU in pojasnilo, kako je bila določena povprečna letna stopnja pretoka odpadnih plinov in kako je bil izračunan prispevek k zgornjim mejam iz PNN za naprave, razširjene v referenčnem obdobju 2001–2010. Komisija je zahtevala tudi pojasnilo razlogov za uporabo nekaterih mejnih vrednosti emisij za dve napravi.

(6) Madžarska je v elektronskem sporočilu z dne 23. septembra 2013 (7) Komisijo obvestila, da je bila ena naprava umaknjena iz PNN, in potrdila pravilno uporabo agregacijskih pravil iz člena 29 Direktive 2010/75/EU za preostale naprave. Madžarska je tudi pojasnila metodo, uporabljeno za izračun stopnje pretoka odpadnih plinov glede na vrsto goriva, predložila utemeljitev uporabe posebnih mejnih vrednosti emisij in popravila nekatere napačne podatke.

(7) Komisija je v dopisu z dne 4. oktobra 2013 (8) zahtevala dodatno pojasnilo podatkov in metodologije, uporabljenih za izračun povprečne letne stopnje pretoka odpadnih plinov za pet naprav, in Madžarska je te informacije predložila v dopisu z dne 10. oktobra 2013 (9). Po oceni predloženih podatkov in ugotovitvi, da v primeru dveh naprav še vedno obstajajo neskladnosti, je Komisija v dopisu z dne 15. oktobra 2013 (10) od madžarskih organov zahtevala, naj dodatno preverijo izračune za navedeni napravi.

(8) Madžarska je v dopisu z dne 18. oktobra 2013 (11) v skladu z Izvedbenim sklepom Komisije 2012/115/EU (12) predložila popravljene podatke za povprečno letno stopnjo pretoka odpadnih plinov za zadevni napravi in pojasnilo o tem.

(9) Komisija je PNN zato ocenila v skladu s členom 32(1), (3) in (4) Direktive 2010/75/EU ter z Izvedbenim sklepom 2012/115/EU.

(10) Komisija je zlasti preučila skladnost in pravilnost podatkov, predpostavk in izračunov, uporabljenih za določitev prispevka vsake kurilne naprave, zajete v PNN, k zgornjim mejam emisij iz PNN, ter analizirala, ali vsebuje naloge in z njimi povezane cilje, ukrepe in časovne okvire za doseganje teh ciljev ter mehanizem spremljanja za oceno skladnosti v prihodnje.

(11) Na podlagi predloženih dodatnih informacij je Komisija ugotovila, da so bile zgornje meje emisij za leti 2016 in 2019 izračunane z uporabo ustreznih podatkov in formul ter da so izračuni pravilni. Madžarska je predložila dovolj informacij glede ukrepov, ki bodo uvedeni za dosego zgornjih mej emisij, in spremljanja ter poročanja Komisiji o izvajanju PNN.

(12) Komisija je zadovoljna, da so madžarski organi upoštevali določbe, navedene v členu 32(1), (3) in (4) Direktive 2010/75/EU ter v Izvedbenem sklepu 2012/115/EU.

(13) Izvajanje PNN ne bi smelo posegati v drugo veljavno nacionalno zakonodajo in zakonodajo Unije. Madžarska bi morala zlasti pri določanju posameznih pogojev v dovoljenjih za kurilne naprave, zajete v PNN, zagotoviti, da ni ogrožena skladnost z zahtevami iz, med drugim, Direktive 2010/75/EU, Direktive 2008/50/ES Evropskega parlamenta in Sveta (13) in Direktive 2001/81/ES Evropskega parlamenta in Sveta (14).

(14) V skladu s členom 32(6) Direktive 2010/75/EU mora Madžarska o vseh naknadnih spremembah PNN obvestiti Komisijo. Komisija bi morala oceniti, ali so te spremembe v skladu z določbami iz člena 32(1), (3) in (4) Direktive 2010/75/EU ter Izvedbenega sklepa 2012/115/EU –

SPREJELA NASLEDNJI SKLEP:

Člen 1

1. Na podlagi člena 32(1), (3) in (4) Direktive 2010/75/EU ter Izvedbenega sklepa 2012/115/EU ni nobenih ugovorov proti prehodnemu nacionalnemu načrtu, ki ga je Madžarska priglasila Komisiji 28. decembra 2012 v skladu s členom 32(5) Direktive 2010/75/EU in kakor je bil spremenjen v skladu z dodatnimi informacijami, poslanimi 25. junija 2013, 23. septembra 2013, 10. oktobra 2013 in 18. oktobra 2013 (15).

2. Seznam naprav, zajetih v prehodnem nacionalnem načrtu, onesnaževala, za katera so te naprave zajete, in veljavne zgornje meje emisij so določeni v Prilogi.

3. Madžarska mora kljub temu, da njeni organi izvajajo prehodni nacionalni načrt, še vedno zagotavljati skladnost z določbami Direktive 2010/75/EU v zvezi z emisijami iz posameznih kurilnih naprav, ki so zajete v načrtu, in z drugimi ustreznimi akti okoljske zakonodaje Evropske unije.

Člen 2

Komisija oceni, ali bodo morebitne poznejše spremembe prehodnega nacionalnega načrta, ki jih bo priglasila Madžarska, v skladu z določbami iz člena 32(1), (3) in (4) Direktive 2010/75/EU ter Izvedbenega sklepa 2012/115/EU.

Člen 3

Ta sklep je naslovljen na Madžarsko.

V Bruslju, 4. februarja 2014 Za Komisijo Janez POTOČNIK Član Komisije

(1) UL L 334, 17.12.2010, str. 17.

(2) Ares(2013)39579

(3) Direktiva 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav (UL L 309, 27.11.2001, str. 1).

(4) Ares(2013)1636798

(5) Ares(2013)2534653

(6) Ares(2013)3046477

(7) Ares(2013)3104260

(8) Ares(2013)3192470

(9) Ares(2013)3231192

(10) Ares(2013)3248262

(11) Ares(2013)3283963

(12) Izvedbeni sklep Komisije 2012/115/EU z dne 10. februarja 2012 o določitvi pravil glede prehodnih nacionalnih načrtov iz Direktive 2010/75/EU Evropskega parlamenta in Sveta o industrijskih emisijah (UL L 52, 24.2.2012, str. 12).

(13) Direktiva 2008/50/ES Evropskega parlamenta in Sveta z dne 21. maja 2008 o kakovosti zunanjega zraka in čistejšem zraku za Evropo (UL L 152, 11.6.2008, str. 1).

(14) Direktiva 2001/81/ES Evropskega parlamenta in Sveta z dne 23. oktobra 2001 o nacionalnih zgornjih mejah emisij za nekatera onesnaževala zraka (UL L 309, 27.11.2001, str. 22).

(15) Komisija je prečiščeno različico PNN evidentirala 6. decembra 2013 pod evidenčno številko Ares(2013)3656219.